Predkladacia správa 

Kódex správania sa štátov EÚ pri vývoze zbraní (ďalej len “Kódex”) bol schválený a prijatý dňa 8. júna 1998 členskými štátmi v rámci spoločnej zahraničnej a bezpečnostnej politiky s cieľom napomôcť pri harmonizácii exportnej politiky EÚ.

V súvislosti s každoročným pravidelným hodnotením dosiahnutého pokroku kandidátskych krajín v ich úsilí o získanie členstva v EÚ, Európska komisia vo svojej Pravidelnej správe z roku 2001 odporučila SR, aby vyvinula väčšie úsilie pri zabezpečení implementácie kritérií Kódexu. Vláda SR na svojom rokovaní dňa 12. decembra 2001, svojím uznesením č. 1154, uložila ministrovi zahraničných vecí v spolupráci  s ministrom hospodárstva vypracovať a predložiť na rokovanie vlády analýzu implementácie Kódexu správania sa štátov EÚ pri vývoze zbraní.
 
Predkladaný materiál “Analýza implementácie Kódexu správania sa štátov EÚ pri vývoze zbraní” prináša pohľad na špecifiká implementácie Kódexu vo vybraných členských krajinách EÚ, kandidátskych krajinách a v podmienkach SR.  Jednotlivé časti predmetného materiálu analyzujú genézu Kódexu, cieľ, jednotlivé kritériá, identifikujú problémové oblasti pri uplatňovaní Kódexu členskými krajinami EÚ, ako aj priority EÚ v najbližšom období. Záverečná časť materiálu poukazuje na oblasti, v ktorých by mohlo dôjsť v najbližšom období ku kvalitatívnemu posunu pri  riešení možného zlepšenia fungovania súčasného kontrolného systému pre export zbraní a súčasne aj implementácie Kódexu v licenčnej praxi. 

Predkladaný materiál bol pripravený v spolupráci s MH SR a nebude mať dopad na štátny rozpočet.